
A Magyarországon élő menekültek integrációs esélyei és nyelvtanulási lehetőségei

A Nemzetközi Migrációs Szervezet (IOM) több mint 16 millióra becsüli a menekülni kényszerülők számát világszerte. A menekültekkel szemben alkalmazott méltánytalan bánásmód egész Európában problémát jelent. Bár Magyarországra csak töredékük jut el, a társadalom mégsem befogadó velük szemben. Legutóbb az ENSZ Menekültügyi Főbiztosságának képviselője marasztalta el Magyarországot a kérdésben. Kutatásomban kvalitatív és kvantitatív módszereket is felhasználva vizsgáltam a menekültek integrációs lehetőségeit, ezen belül kiemelten a nyelv fontosságát. Ismerve az iskola szocializációs szerepét, egy magát befogadó iskolának nyilvánító és fiatal menekülteket tanító középszintű oktatási intézményben interjúkkal és résztvevői megfigyeléssel végeztem a terepmunkát. Ezenkívül kérdőíves módszerrel felmérést végeztem a menekültek magyarországi tartózkodása és a magyarnyelv-tudás fontosságának kapcsolatáról a budapesti lakosság körében. Az eredmények alapján megállapítható, hogy mind az oktatási gyakorlat, mind a megkérdezettek véleménye a magyarnyelv-tudás prioritását támogatja. A korábbi felmérések és a saját kutatásom alapján szükségesnek tartom a következőket:
a) a menekültekkel foglalkozó pedagógusok és szociális munkások továbbképzését;
b) a társadalomban a menekültekről folytatott diskurzus hatékonyságának és informáló funkciójának növelését;
c) a szociális ellátórendszer újragondolását.



